A Bizottság 495/2001/EK rendelete
(2001. március 13.)
az egyes közösségi támogatási programok integrált igazgatási és ellenőrzési rendszerének létrehozásáról szóló 3508/92/EGK tanácsi rendelet mellékletének módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1593/2000/EK rendelettel [1] módosított, az egyes közösségi támogatási programok integrált igazgatási és ellenőrzési rendszerének létrehozásáról szóló, 1992. november 27-i 3508/92/EGK tanácsi rendeletre [2] és különösen annak 9a. cikke (1) bekezdésének harmadik albekezdésére,
mivel:
(1) A 3508/92/EGK rendelet 9a. cikkének megfelelően a tagállamok gondoskodnak arról, hogy a rendelet 1. cikkében nem említett, de a mellékletében felsorolt intézkedések, például a lenre és kenderre vonatkozók, összhangban legyenek az integrált igazgatási és ellenőrzési rendszerrel.
(2) A 2000. július 27-i 1672/2000/EK tanácsi rendelet [3] alapján, amely a bizonyos szántóföldi növények termelői számára támogatási rendszert létrehozó 1251/1999/EK rendeletet úgy módosította, hogy az a rost célra termesztett lenre és kenderre is kiterjedjen, a len és kender utáni közvetlen támogatások kifizetését beépítették a közvetlenül az integrált igazgatási és ellenőrzési rendszer hatálya alá tartozó szántóföldi növények termelőinek szánt támogatási rendszerbe.
(3) A lenre és a kenderre vonatkozóan a 3508/92/EGK rendelet mellékletében szereplő utalás ezért elavult. A mellékletet ennek megfelelően módosítani kell.
(4) Az e rendeletben előírt intézkedések összhangban vannak az EMOGA-bizottság véleményével,
ELFOGADTA EZT A RENDELETET:
1. cikk
A 3508/92/EGK rendelet mellékletének helyébe e rendelet melléklete lép.
2. cikk
Ez a rendelet az Európai Közösségek Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2001. március 13-án.